Толедо
Толѐдо () е град в Централна Испания, център на провинция Толедо и столица на автономната област Кастилия-Ла Манча. Разположен е в меандър на река Тахо, на 75 километра югозападно от Мадрид. Населението му е около 76 000 души (2005).

История 

Толедо съществува от древността под името Толетум (Toletum), като през 193 пр.н.е. е превзет от римския военачалник Марк Фулвий Нобилиор. Римляните използват удобното му разположение, ограден от три страни от река Тахо, и го превръщат във важна крепост и голяма военна колония.

През 5 век Толедо е завладян от вестготите, а в края на 6 век крал Лиувигилд го превръща в тяхна столица. В града се провеждат 18-те Толедски събора, на третия от които крал Рекаред I преминава от арианството към православието (589).

След завладяването на Толедо от маврите през 8 век, неговият разцвет продължава. Наричан на арабски Тулайтулах (طليطلة), градът е важен културен и икономически център, в който съжителстват маври, мосараби и евреи. Той става известен в Европа и Ислямския свят с производството на стомана, най-вече на висококачествени мечове и други оръжия.

Толедо остава под контрола на маврите до 25 май 1085, когато кастилският крал Алфонсо VI го превзема. Под прекия контрол на кралете на Кастилия в града дълго време се запазва религиозната толерантност. Тук процъфтява и културно сътрудничество между учените които през XII и XIII век, превеждат много научни и религиозни трудове от арабски език на латински и кастилски испански и формират известна школа за преводачи ().

Започналите в края на 15 век репресии срещу евреи и маври постепенно довеждат Толедо до упадък. Важността му в политически план съвсем намалява, след като през 1561 крал Филип II премества кралския двор в Мадрид. Но в културно отношение градът продължава да се развива, а в края на века тук се установява Ел Греко.

Известни личности 

 Родени в Толедо
 Алфонсо X (1221 – 1284), крал
 Брунхилда (543 – 613), кралица на франките
 Гарсиласо де ла Вега (1503 – 1536), поет
 Елеонора ди Толедо (1522 – 1562), херцогиня на Тоскана
 Йосиф Каро (1488 – 1575), равин
 Фелисиано Лопес (р. 1981), тенисист
 Хуана Кастилска (1479 – 1555), кралица

 Починали в Толедо
 Алфонсо VI (1040 – 1109), крал
 Атанагилд (?-567), крал
 Ел Греко (1541 – 1614), художник
 Гундемар (?-612), крал
 Елеонора Арагонска (1402 – 1445), кралица на Португалия
 Енрике III (1379 – 1406), крал
 Балдасаре Кастильоне (1478 – 1529), писател и дипломат
 Леовигилд (?-586), крал
 Сизебут (?-621), крал
 Сизенанд (?-636), крал

Побратимени градове 
  Аахен, Германия от 1985 г.
  Ажан, Франция от 22 юни 1973 г.
  Велико Търново, България
  Дамаск, Сирия
  Емполи, Италия
  Йерусалим, Израел
  Корпъс Кристи, САЩ
  Нара, Япония
  Толедо, САЩ
  Хавана, Куба

Източници

Външни препратки 

 Снимки от Толедо
 История и легенди
 Толедо на Google Maps
 Двата Толедо

Големи градове в Испания
Кастилия-Ла Манча
Селища в Испания
Обекти на световното наследство в Испания
Археологически обекти в Испания